Wit bedelaars wil werkDit wil voorkom of die algemene persepsie dat wit bedelaars nie wil werk nie, onwaar is. Volgens ŉ verslag van Solidariteit Helpende Hand, genaamd “Wit bedelaar in Suid-Afrika”, wat Dinsdag by die bekendgestelling van die eerste Afrikaanse werksoekportaal, WerkNet,vrygestel is, wil die meerderheid bedelaars, ongeveer 78%, wel werk. Ongelukkig word hierdie mense met uiters moeilike omstandighede gekonfronteer. Meer as die helfte van hulle het nie gematrikuleer nie en sukkel boonop met sielkundige en leerprobleme. Lewensomstandighede, soos byvoorbeeld iemand wat sy werk verloor, kan ook veroorsaak dat iemand ŉ bedelaar word. As deel van die studie het Solidariteit Helpende Hand op hulle Facebook-blad ŉ paar vrae gestel, waar hulle gevra het wat die gevoel teenoor wit bedelaars is en of hulle sal geld aan wit bedelaars gee. Die reaksie was oorwegend negatief. Van die menings wat tydens hierdie meningspeiling na vore gekom het, was dat bedelaars nie wil werk nie. Daar was ook diegene wat bedelaars as lui en arrogant beskryf. Verder is daar bevind dat sommige mense skaam is vir wit bedelaars. Die rede hiervoor is glo omdat swart bedelaars soms nog probeer om ŉ inkomste te genereer deur iets op straat te verkoop, teenoor wit bedelaars wat nie altyd dieselfde poging aanwend nie. Die studie het gevind dat nagenoeg 40% van die bedelaars wat deelgeneem het tussen R50 en R150 per dag verdien en dat 7% meer as R500 per dag verdien. Meer as driekwart (80%) van die bedelaars gebruik hulle inkomste vir kos terwyl 18% dit vir drank gebruik. Slegs 7% het erken dat hulle dwelms gebruik. Daar is wel mense wat voel dat bedelaars met meer begrip hanteer moet word en dat jy jou vir ŉ oomblik moet indink hoe dit is om in dieselfde omstandighede as ŉ bedelaar te wees. Sommige mense sal eerder kos of klere in plaas van geld gee, maar die wat wel ŉ finansiële bydrae wil lewer, sal dit glo eerder vir ŉ organisasie en kerke gee. Volgens die studie is daar organisasies wat kan help en waar bedelaars die geleentheid het om vaardighede aan te leer. Dit gaan verder deur te sê dat mense wat aan bedelaars gee, bydrae tot die probleem: “Geen gemeenskap kan toelaat dat bedelary ŉ winsgewende of aanloklike opsie word nie.” Die navorsing is in Gauteng, die Wes-Kaap, KwaZulu-Natal en in die Suid-Kaap gedoen. Die groep bedelaars wat aan die studie deelgeneem het, was oorwegend mans met slegs 24% vrouens wat deelgeneem het.